ΚΟΙΝΗ ΘΕΣΗ (ΕΚ) αριθ. 13/1999 που καθορίστηκε από το Συμβούλιο στις 22 Δεκεμβρίου 1998 για την έκδοση της οδηγίας 1999/. . ./ΕΚ του Συμβουλίου, της . . . σχετικά με τις ελάχιστες απαιτήσεις για τη βελτίωση της προστασίας της υγείας και της ασφάλειας των εργαζομένων οι οποίοι είναι δυνατόν να εκτεθούν σε κίνδυνο από εκρηκτικές ατμόσφαιρες (1999/C 55/06)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 118 Α,

την πρόταση της Επιτροπής (1), η οποία υποβλήθηκε κατόπιν διαβουλεύσεων με τη συμβουλευτική επιτροπή για την ασφάλεια, την υγιεινή και την προστασία της υγείας στο χώρο εργασίας και το μόνιμο όργανο για την ασφάλεια και την υγιεινή στα ανθρακωρυχεία και στις άλλες εξορυκτικές βιομηχανίες,

τη γνώμη της Οικονομικής και Κοινωνικής Επιτροπής (2),

Αποφασίζοντας σύμφωνα με την διαδικασία που προβλέπεται στο άρθρο 189 Γ της συνθήκης (3),

Εκτιμώντας:

(1) ότι στο άρθρο 118 Α της συνθήκης προβλέπεται ότι το Συμβούλιο θεσπίζει, με οδηγίες, τις ελάχιστες προδιαγραφές για την προώθηση βελτιώσεων κυρίως στο χώρο εργασίας, ώστε να εξασφαλίζεται καλύτερο επίπεδο προστασίας της ασφάλειας και της υγείας των εργαζομένων 7

(2) ότι σύμφωνα με το εν λόγω άρθρο, στις οδηγίες αυτές πρέπει να αποφεύγεται η επιβολή διοικητικών, οικονομικών ή νομικών εξαναγκασμών οι οποίοι θα εμπόδιζαν τη δημιουργία και την ανάπτυξη των μικρών και μεσαίων επιχειρήσεων 7

(3) ότι η βελτίωση της ασφάλειας, της υγιεινής και της προστασίας της υγείας των εργαζομένων αποτελεί στόχο που δεν πρέπει να τίθεται σε δεύτερη μοίρα σε σχέση με καθαρά οικονομικές εκτιμήσεις 7

(4) ότι η τήρηση των ελάχιστων προδιαγραφών για τη βελτίωση της προστασίας της υγείας και της ασφάλειας των εργαζομένων που είναι δυνατόν να εκτεθούν σε εκρηκτικές ατμόσφαιρες αποτελεί απαραίτητη προϋπόθεση για την ασφάλεια και την προστασία της υγείας των εργαζομένων 7

(5) ότι η παρούσα οδηγία αποτελεί ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της υγείας και της ασφάλειας των εργαζομένων κατά την εργασία (4) 7 ότι οι διατάξεις της εν λόγω οδηγίας, και ιδίως όσες αφορούν την ενημέρωση των εργαζομένων, τη διαβούλευση μαζί τους, τη συμμετοχή τους και την κατάρτισή τους, εφαρμόζονται συνεπώς πλήρως και στην περίπτωση που οι εργαζόμενοι μπορεί να εκτεθούν σε κίνδυνο λόγω εκρηκτικής ατμόσφαιρας, με την επιφύλαξη τυχόν αυστηρότερων ή ειδικότερων διατάξεων της παρούσας οδηγίας 7

(6) ότι η παρούσα οδηγία αποτελεί θετική συμβολή στη δημιουργία της κοινωνικής διάστασης της εσωτερικής αγοράς 7

(7) ότι στην οδηγία 94/9/ΕΚ του Ευρωπαϊκού Κοινοβουλίου και του Συμβουλίου, της 23ης Μαρτίου 1994, σχετικά με την προσέγγιση των νομοθεσιών των κρατών μελών για τις συσκευές και τα συστήματα προστασίας που προορίζονται για χρήση σε εκρηκτικές ατμόσφαιρες (5), ορίζεται ότι προβλέπεται η εκπόνηση συμπληρωματικής οδηγίας σύμφωνα με το άρθρο 118 Α της συνθήκης, που θα αφορά ιδιαίτερα τους κινδύνους εκρήξεων από τη χρησιμοποίηση ή/και τον τρόπο και το είδος εγκατάστασης των συσκευών 7

(8) ότι η προστασία από τις εκρήξεις έχει ιδιαίτερη σημασία όσον αφορά την ασφάλεια 7 ότι σε περίπτωση έκρηξης τίθενται σε κίνδυνο η ζωή και η υγεία των εργαζομένων λόγω των ανεξέλεγκτων συνεπειών της φλόγας και της πίεσης καθώς και λόγω των βλαβερών προϊόντων των αντιδράσεων και της κατανάλωσης του απαραίτητου για την αναπνοή οξυγόνου στην ατμόσφαιρα του χώρου εργασίας 7

(9) ότι για τη χάραξη συνεπούς στρατηγικής για την πρόληψη των εκρήξεων απαιτούνται οργανωτικά μέτρα που να συμπληρώνουν τα τεχνικά μέτρα που λαμβάνονται στο χώρο εργασίας 7 ότι ο εργοδότης είναι υποχρεωμένος, βάσει της οδηγίας 89/391/ΕΟΚ, να διαθέτει μια εκτίμηση των υφισταμένων κατά την εργασία κινδύνων για την υγεία και την ασφάλεια των εργαζομένων 7 ότι αυτή η υποχρέωση διευκρινίζεται στην παρούσα οδηγία, δεδομένου ότι ορίζεται σ' αυτήν ότι ο εργοδότης υποχρεούται να συντάσσει ένα έγγραφο, ή σειρά εγγράφων, που να ικανοποιεί τις ελάχιστες απαιτήσεις που ορίζονται στην παρούσα οδηγία και να το (τα) ενημερώνει 7 ότι το έγγραφο περί προστασίας από εκρήξεις περιλαμβάνει προσδιορισμό των κινδύνων, αξιολόγησή τους και ορισμό των ειδικών μέτρων που πρέπει να ληφθούν, προκειμένου να διασφαλισθεί η υγεία και η ασφάλεια των εργαζομένων έναντι κινδύνων από εκρηκτικές ατμόσφαιρες, σύμφωνα με το άρθρο 9 παράγραφος 1 της οδηγίας 89/391/ΕΟΚ 7 ότι το έγγραφο περί προστασίας από εκρήξεις μπορεί να αποτελεί τμήμα της αξιολόγησης των κινδύνων για την υγεία και την ασφάλεια στο χώρο εργασίας, που απαιτείται σύμφωνα με το άρθρο 9 της οδηγίας 89/391/ΕΟΚ 7

(10) ότι η αξιολόγηση των κινδύνων έκρηξης ενδέχεται να απαιτείται από άλλες κοινοτικές πράξεις 7 ότι, προκειμένου να αποφευχθεί η περιττή επανάληψη εργασιών, ο εργοδότης θα πρέπει να έχει το δικαίωμα, σύμφωνα με την εθνική πρακτική, να συνδυάζει έγγραφα, τμήματα εγγράφων ή άλλες ισοδύναμες εκθέσεις που έχουν συνταχθεί δυνάμει άλλων κοινοτικών πράξεων προκειμένου να συγκροτήσει μια ενιαία «έκθεση ασφάλειας» 7

(11) ότι η πρόληψη του σχηματισμού εκρηκτικών περιλαμβάνει και την εφαρμογή της αρχής της υποκατάστασης 7

(12) ότι τα προληπτικά μέτρα πρέπει, εάν χρειαστεί, να συμπληρωθούν με επιπρόσθετα μέτρα που θα ισχύουν όταν έχει λάβει χώρα ανάφλεξη 7 ότι η μέγιστη ασφάλεια μπορεί να επιτευχθεί με συνδυασμό προληπτικών μέτρων και άλλων επιπρόσθετων μέτρων περιορισμού των βλαβερών συνεπειών των εκρήξεων στους εργαζομένους 7

(13) ότι η οδηγία 92/58/ΕΟΚ του Συμβουλίου, της 24ης Ιουνίου 1992, σχετικά με τις ελάχιστες προδιαγραφές για τη σήμανση ασφάλειας ή/και υγείας στην εργασία (ενάτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ) (6), εφαρμόζεται πλήρως, ιδίως, σε τόπους που έχουν άμεση γειτνίαση με τις επικίνδυνες ζώνες και όπου το κάπνισμα, το πριόνισμα, η συγκόλληση και άλλες δραστηριότητες που εισάγουν φλόγες ή σπίθες ενδέχεται να έχουν αλληλεπίδραση με την επικίνδυνη ζώνη 7

(14) ότι η οδηγία 94/9/ΕΚ χωρίζει τον εξοπλισμό και τα προστατευτικά συστήματα που καλύπτει σε ομάδες και κατηγορίες 7 ότι η παρούσα οδηγία προβλέπει την ταξινόμηση κατά ζώνες, από τον εργοδότη, των χώρων όπου μπορεί να δημιουργηθούν εκρηκτικές ατμόσφαιρες και καθορίζει ποιες ομάδες και κατηγορίες εξοπλισμών και προστατευτικών συστημάτων θα πρέπει να χρησιμοποιούνται σε κάθε ζώνη,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

ΤΜΗΜΑ I ΓΕΝΙΚΕΣ ΔΙΑΤΑΞΕΙΣ

Άρθρο 1 Αντικείμενο και πεδίο εφαρμογής

1. Η παρούσα οδηγία είναι η δέκατη πέμπτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ και ορίζει τις ελάχιστες απαιτήσεις σχετικά με την ασφάλεια και την προστασία της υγείας των εργαζομένων, οι οποίοι είναι δυνατόν να εκτεθούν σε κίνδυνο λόγω εκρηκτικών ατμοσφαιρών, όπως ορίζονται στο άρθρο 2.

2. Η παρούσα οδηγία δεν εφαρμόζεται:

α) στους χώρους οι οποίοι χρησιμοποιούνται άμεσα για την ιατρική θεραπεία ασθενών, και κατά τη διάρκειά της 7

β) στη χρήση συσκευών που λειτουργούν με καύση αερίων καυσίμων, σύμφωνα με την οδηγία 90/396/ΕΟΚ (7) 7

γ) στην παρασκευή, το χειρισμό, τη χρήση, αποθήκευση και μεταφορά εκρηκτικών υλών ή χημικώς ασταθών ουσιών 7

δ) στις εξορυκτικές βιομηχανίες που καλύπτονται από την οδηγία 92/91/ΕΟΚ (8) ή από την οδηγία 92/104/ΕΟΚ (9) 7

ε) στις χερσαίες, υδάτινες και αεροπορικές μεταφορές, για τις οποίες εφαρμόζονται οι οικείες διατάξεις των διεθνών συμφωνιών (π.χ. ADNR, ADR, ICAO, IMO, RID), και οι κοινοτικές οδηγίες εφαρμογής των ανωτέρω συμφωνιών. Τα μέσα μεταφοράς που προορίζονται για χρήση σε δυνητικά εκρηκτικές ατμόσφαιρες δεν εξαιρούνται.

3. Η οδηγία 89/391/ΕΟΚ καθώς και οι σχετικές οδηγίες εφαρμόζονται πλήρως στον τομέα που αναφέρεται στην παράγραφο 1, με την επιφύλαξη αυστηρότερων ή/και ειδικότερων διατάξεων της παρούσας οδηγίας.

Άρθρο 2 Ορισμός

Για τους σκοπούς της παρούσας οδηγίας, «εκρηκτική ατμόσφαιρα» σημαίνει μείγμα με αέρα, σε ατμοσφαιρικές συνθήκες, εύφλεκτων ουσιών υπό μορφή αερίων, ατμών, συγκεντρώσεων σταγονιδίων ή σκόνης, στο οποίο, μετά την ανάφλεξη, η καύση μεταδίδεται στο σύνολο του μη καιομένου μείγματος.

ΤΜΗΜΑ II ΥΠΟΧΡΕΩΣΕΙΣ ΤΟΥ ΕΡΓΟΔΟΤΗ

Άρθρο 3 Πρόληψη των εκρήξεων και προστασία από αυτές

1. Για την πρόληψη, κατά την έννοια του άρθρου 6 παράγραφος 2 της οδηγίας 89/391/ΕΟΚ, και την προστασία από εκρήξεις, ο εργοδότης οφείλει να λαμβάνει τα ανάλογα με το είδος της επιχείρησης τεχνικά ή/και οργανωτικά μέτρα, κατά σειρά προτεραιότητας, σύμφωνα με τις ακόλουθες αρχές:

- πρόληψη της δημιουργίας εκρηκτικών ατμοσφαιρών, ή όταν η φύση της δραστηριότητας δεν το επιτρέπει,

- αποτροπή της ανάφλεξης εκρηκτικών ατμοσφαιρών, και

- μετριασμός των επιβλαβών συνεπειών της έκρηξης ώστε να εξασφαλίζεται η ασφάλεια και η υγεία των εργαζομένων.

Εάν παραστεί ανάγκη, τα μέτρα αυτά συνδυάζονται ή/και συμπληρώνονται με μέτρα κατά της εξάπλωσης των εκρήξεων και επανεξετάζονται τακτικά και οπωσδήποτε όποτε σημειώνονται σημαντικές αλλαγές.

Άρθρο 4 Αξιολόγηση των κινδύνων έκρηξης

1. Κατά την εκπλήρωση των υποχρεώσεων που ορίζονται στο άρθρο 6 παράγραφος 3 και στο άρθρο 9 παράγραφος 1 της οδηγίας 89/391/ΕΟΚ, ο εργοδότης αξιολογεί τους ειδικούς κινδύνους που οφείλονται σε εκρηκτικές ατμόσφαιρες, λαμβάνοντας υπόψη τουλάχιστον:

- την πιθανότητα δημιουργίας εκρηκτικών ατμοσφαιρών και τη διάρκειά τους,

- την πιθανότητα παρουσίας και ενεργοποίησης πηγών ανάφλεξης, συμπεριλαμβανομένων ηλεκτροστατικών εκκενώσεων,

- τις εγκαταστάσεις, τις χρησιμοποιούμενες ουσίες και τις πιθανές αλληλεπιδράσεις τους,

- την κλίμακα των προβλεπόμενων επιπτώσεων.

Οι κίνδυνοι έκρηξης αξιολογούνται συνολικά.

2. Χώροι που συνδέονται ή μπορεί να συνδεθούν μέσω ανοιγμάτων με χώρους στους οποίους ενδέχεται να δημιουργηθούν εκρηκτικές ατμόσφαιρες πρέπει να λαμβάνονται υπόψη κατά την αξιολόγηση των κινδύνων έκρηξης.

Άρθρο 5 Καθήκοντα συντονισμού

Όταν εργαζόμενοι διαφόρων επιχειρήσεων παρευρίσκονται στον ίδιο χώρο εργασίας, κάθε εργοδότης είναι υπεύθυνος για όλα τα θέματα που εμπίπτουν στην αρμοδιότητά του.

Με την επιφύλαξη της κατ' ιδίαν ευθύνης κάθε εργοδότη, όπως ορίζεται στην οδηγία 89/391/ΕΟΚ, ο εργοδότης που κατά τις εθνικές νομοθεσίες ή/και πρακτικές έχει την ευθύνη για το χώρο εργασίας συντονίζει τη θέση σε εφαρμογή όλων των μέτρων για την ασφάλεια και την προστασία της υγείας των εργαζομένων και διευκρινίζει, στο έγγραφο προστασίας από εκρήξεις το οποίο αναφέρεται στο άρθρο 7, το σκοπό, τα μέτρα και τις λεπτομέρειες εφαρμογής του συντονισμού αυτού.

Άρθρο 6 Χώροι όπου μπορεί να δημιουργηθούν εκρηκτικές ατμόσφαιρες

1. Ο εργοδότης κατατάσσει σε ζώνες τους χώρους στους οποίους είναι δυνατόν να δημιουργηθούν εκρηκτικές ατμόσφαιρες σύμφωνα με το παράρτημα I.

2. Ο εργοδότης εξασφαλίζει ότι οι ελάχιστες απαιτήσεις του παραρτήματος II εφαρμόζονται στους χώρους που καλύπτονται από την παράγραφο 1.

3. Εφόσον απαιτείται, τα σημεία εισόδου σε χώρους στους οποίους είναι δυνατόν να δημιουργηθούν εκρηκτικές ατμόσφαιρες σε βαθμό τέτοιο ώστε να θέτουν σε κίνδυνο την ασφάλεια και την υγεία των εργαζομένων, επισημαίνονται με σήματα σύμφωνα με το παράρτημα III.

Άρθρο 7 Έγγραφο προστασίας από εκρήξεις

Κατά την εκπλήρωση των υποχρεώσεων που ορίζονται στο άρθρο 4, ο εργοδότης μεριμνά για την κατάρτιση και τη συνεχή ενημέρωση εγγράφου, καλουμένου εφεξής «έγγραφο προστασίας από εκρήξεις».

Το έγγραφο προστασίας από εκρήξεις αναφέρει ειδικότερα:

- ότι έχουν προσδιοριστεί και αξιολογηθεί οι κίνδυνοι εκρήξεων,

- ότι έχουν ληφθεί τα δέοντα μέτρα για την επίτευξη του σκοπού της παρούσας οδηγίας,

- ότι έχουν ταξινομηθεί σε ζώνες οι χώροι αυτοί, σύμφωνα με το παράρτημα I,

- τους χώρους στους οποίους ισχύουν οι ελάχιστες απαιτήσεις του παραρτήματος II.

Το έγγραφο προστασίας από εκρήξεις συντάσσεται πριν από την έναρξη των εργασιών και αναθεωρείται όταν ο χώρος εργασίας, ο εξοπλισμός ή οργάνωση της εργασίας υφίστανται σημαντικές αλλαγές, επεκτάσεις ή μετατροπές.

Ο εργοδότης μπορεί να συνδυάζει υφιστάμενες αξιολογήσεις κινδύνων έκρηξης, έγγραφα ή άλλες σχετικές εκθέσεις που συντάχθηκαν βάσει άλλων κοινοτικών πράξεων.

Άρθρο 8 Ειδικές απαιτήσεις για τον εξοπλισμό εργασίας και τους χώρους εργασίας

1. Ο εξοπλισμός εργασίας που χρησιμοποιείται σε χώρους στους οποίους είναι δυνατόν να δημιουργηθούν εκρηκτικές ατμόσφαιρες και ο οποίος είναι ήδη σε χρήση ή διατίθεται για πρώτη φορά για χρήση στην επιχείρηση ή την εγκατάσταση πριν από τις 30 Ιουνίου 2003, πρέπει να συμμορφούται από την εν λόγω ημερομηνία προς τις ελάχιστες απαιτήσεις που καθορίζονται στο παράρτημα II μέρος Α, όταν δεν εφαρμόζεται κάποια άλλη κοινοτική οδηγία ή όταν εφαρμόζεται μόνον εν μέρει.

2. Ο εξοπλισμός εργασίας, που χρησιμοποιείται σε χώρους στους οποίους είναι δυνατόν να δημιουργηθούν εκρήξιμες ατμόσφαιρες και ο οποίος τίθεται για πρώτη φορά στη διάθεση των εργαζομένων της επιχείρησης ή της εγκατάστασης μετά τις 30 Ιουνίου 2003, πρέπει να συμμορφούται προς τις ελάχιστες απαιτήσεις του παραρτήματος II μέρη Α και Β.

3. Οι χώροι εργασίας που περιλαμβάνουν τομείς στους οποίους είναι δυνατόν να δημιουργηθούν εκρηκτικές ατμόσφαιρες και οι οποίοι χρησιμοποιούνται για πρώτη φορά μετά τις 30 Ιουνίου 2003, πρέπει να συμμορφούνται προς τις ελάχιστες απαιτήσεις που προβλέπονται στην παρούσα οδηγία.

4. Όταν οι χώροι εργασίας που περιλαμβάνουν τομείς στους οποίους είναι δυνατόν να δημιουργηθούν εκρήξιμες ατμόσφαιρες χρησιμοποιούνται ήδη πριν από τις 30 Ιουνίου 2003 πρέπει, το αργότερο τρία χρόνια μετά την ημερομηνία αυτή, να συμμορφούνται προς τις ελάχιστες απαιτήσεις που προβλέπονται στην παρούσα οδηγία.

5. Στην περίπτωση που, μετά τις 30 Ιουνίου 2003, γίνουν αλλαγές, επεκτάσεις ή/και αναδιαρθρώσεις σε χώρους εργασίας που περιλαμβάνουν τομείς στους οποίους είναι δυνατόν να δημιουργηθούν εκρηκτικές ατμόσφαιρες, ο εργοδότης λαμβάνει τα αναγκαία μέτρα, ώστε οι χώροι να συμμορφούνται προς τις ελάχιστες απαιτήσεις που προβλέπονται στην παρούσα οδηγία.

ΤΜΗΜΑ III ΑΛΛΕΣ ΔΙΑΤΑΞΕΙΣ

Άρθρο 9 Προσαρμογή των παραρτημάτων

Οι καθαρά τεχνικές προσαρμογές των παραρτημάτων οι οποίες καθίστανται αναγκαίες λόγω:

- έκδοσης οδηγιών για την τεχνική εναρμόνιση και τυποποίηση στον τομέα της προστασίας από εκρήξεις, ή/και

- τεχνικής προόδου, εξέλιξης των διεθνών κανονισμών ή προδιαγραφών και νέων γνώσεων σχετικά με την πρόληψη των εκρήξεων και την προστασία από αυτές,

θεσπίζονται σύμφωνα με τη διαδικασία που προβλέπεται στο άρθρο 17 της οδηγίας 89/391/ΕΟΚ.

Άρθρο 10 Τελικές διατάξεις

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία το αργότερο έως την 30ή Ιουνίου 2003. Ενημερώνουν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι λεπτομερείς διατάξεις της αναφοράς αυτής καθορίζονται από τα κράτη μέλη.

2. Τα κράτη μέλη κοινοποιούν στην Επιτροπή το κείμενο των διατάξεων εσωτερικού δικαίου που έχουν ήδη θεσπίσει ή που θεσπίζουν στον τομέα που διέπεται από την παρούσα οδηγία.

3. Τα κράτη μέλη υποβάλλουν στην Επιτροπή ανά πενταετία έκθεση σχετικά με την πρακτική εφαρμογή των διατάξεων της παρούσας οδηγίας, αναφέροντας τις απόψεις εργοδοτών και εργαζομένων. Η Επιτροπή ενημερώνει σχετικά το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή, και τη συμβουλευτική επιτροπή για την ασφάλεια, την υγιεινή και την υγεία στους χώρους εργασίας.

Άρθρο 11

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 12

Η παρούσα οδηγία απευθύνεται στα κράτη μέλη.

. . .

Για το Συμβούλιο

Ο Πρόεδρος

(1) ΕΕ C 332 της 9.12.1995, σ. 10 και ΕΕ C 184 της 17.6.1997, σ. 1.

(2) ΕΕ C 153 της 28.5.1996, σ. 35.

(3) Γνώμη του Ευρωπαϊκού Κοινοβουλίου της 16ης Σεπτεμβρίου 1998 (δεν δημοσιεύθηκε ακόμα στην Επίσημη Εφημερίδα), κοινή θέση του Συμβουλίου της 22ας Δεκεμβρίου 1998 και απόφαση του Ευρωπαϊκού Κοινοβουλίου της . . . (δεν δημοσιεύθηκε ακόμα στην Επίσημη Εφημερίδα).

(4) ΕΕ L 183 της 29.6.1989, σ. 1.

(5) ΕΕ L 100 της 19.4.1994, σ. 1.

(6) ΕΕ L 245 της 26.8.1992, σ. 23.

(7) ΕΕ L 196 της 26.7.1990, σ. 15 7 οδηγία όπως τροποποιήθηκε από την οδηγία 93/63/ΕΟΚ (ΕΕ L 220 της 30.8.1993, σ. 1).

(8) ΕΕ L 348 της 28.11.1992, σ. 9.

(9) ΕΕ L 404 της 31.12.1992, σ. 10.

ΠΑΡΑΡΤΗΜΑ I

ΚΑΤΑΤΑΞΗ ΤΩΝ ΧΩΡΩΝ ΣΤΟΥΣ ΟΠΟΙΟΥΣ ΕΙΝΑΙ ΔΥΝΑΤΟΝ ΝΑ ΔΗΜΙΟΥΡΓΗΘΟΥΝ ΕΚΡΗΚΤΙΚΕΣ ΑΤΜΟΣΦΑΙΡΕΣ

Εισαγωγική παρατήρηση

Εφαρμόζεται το ακόλουθο σύστημα κατάταξης τους χώρους όπου πρέπει να ληφθούν προφυλάξεις σύμφωνα με τα άρθρα 3, 4, 6 και 7.

1. Χώροι στους οποίους είναι δυνατόν να δημιουργηθεί εκρηκτική ατμόσφαιρα

Ένας χώρος στον οποίο είναι δυνατόν να δημιουργηθεί εκρηκτική ατμόσφαιρα σε βαθμό τέτοιο ώστε να απαιτούνται ειδικές προφυλάξεις για την προστασία της υγείας και της ασφάλειας των εργαζομένων, θεωρείται επικίνδυνος κατά την έννοια της παρούσας οδηγίας.

Ένας χώρος στον οποίο δεν αναμένεται να δημιουργηθεί εκρήξιμη ατμόσφαιρα σε βαθμό τέτοιο ώστε να απαιτούνται ειδικές προφυλάξεις, θεωρείται μη επικίνδυνος κατά την έννοια της παρούσας οδηγίας.

Οι εύφλεκτες ή/και καύσιμες ουσίες θεωρούνται ως υλικά που είναι δυνατόν να δημιουργήσουν εκρηκτικές ατμόσφαιρες, εκτός εάν από την εξέταση των ιδιοτήτων τους προκύπτει ότι τα μείγματά τους με αέρα δεν είναι σε θέση να μεταδώσουν αυθόρμητα την έκρηξη.

2. Κατάταξη επικινδύνων χώρων

Οι επικίνδυνοι χώροι κατατάσσονται σε ζώνες βάσει της συχνότητας και της διάρκειας της εμφάνισης εκρηκτικών ατμοσφαιρών.

Η έκταση των ληπτέων μέτρων, σύμφωνα με το παράρτημα II μέρος Α, καθορίζεται από την παρούσα κατάταξη.

Ζώνη 0

Χώρος στον οποίο υπάρχει μονίμως, ή για μεγάλο χρονικό διάστημα ή συχνά, εκρήξιμη ατμόσφαιρα αποτελούμενη από μείγμα με αέρα εύφλεκτων ουσιών υπό μορφή αερίων, ατμού ή συγκέντρωσης σταγονιδίων.

Ζώνη 1

Χώρος στον οποίο είναι δυνατόν να δημιουργηθεί περιστασιακά κατά τη συνήθη λειτουργία εκρηκτική ατμόσφαιρα αποτελούμενη από μείγμα με αέρα εύφλεκτων ουσιών υπό μορφή αερίων, ατμού ή συγκέντρωσης σταγονιδίων.

Ζώνη 2

Χώρος στον οποίο δεν θεωρείται δυνατόν να δημιουργηθεί κατά τη συνήθη λειτουργία εκρηκτική ατμόσφαιρα αποτελούμενη από μείγμα με αέρα εύφλεκτων ουσιών υπό μορφή αερίων, ατμού ή συγκέντρωσης σταγονιδίων, αλλά εάν δημιουργηθεί, θα διαρκέσει μόνον για μικρό χρονικό διάστημα.

Ζώνη 20

Χώρος στον οποίο υπάρχει μονίμως, ή για μεγάλο χρονικό διάστημα ή συχνά, εκρηκτική ατμόσφαιρα υπό μορφή νέφους εύφλεκτης σκόνης στον αέρα.

Ζώνη 21

Χώρος στον οποίο είναι δυνατόν να δημιουργηθεί περιστασιακά κατά τη συνήθη λειτουργία εκρηκτική ατμόσφαιρα υπό μορφή νέφους εύφλεκτης σκόνης στον αέρα.

Ζώνη 22

Χώρος στον οποίο δεν θεωρείται δυνατόν να δημιουργηθεί κατά τη συνήθη λειτουργία εκρηκτική ατμόσφαιρα υπό μορφή νέφους εύφλεκτης σκόνης στον αέρα αλλά, εάν δημιουργηθεί, θα διαρκέσει μόνον για μικρό χρονικό διάστημα.

Σημειώσεις:

1. Τα στρώματα, οι αποθέσεις και οι στοιβάδες εύφλεκτης σκόνης πρέπει να αντιμετωπίζονται όπως κάθε άλλη πηγή που μπορεί να δημιουργήσει εκρηκτική ατμόσφαιρα.

2. Με τον όρο συνήθης λειτουργία νοείται η κατάσταση κατά την οποία οι εγκαταστάσεις χρησιμοποιούνται εντός των ορίων των παραμέτρων βάσει των οποίων έχουν σχεδιαστεί.

ΠΑΡΑΡΤΗΜΑ II

Α. ΕΛΑΧΙΣΤΕΣ ΑΠΑΙΤΗΣΕΙΣ ΓΙΑ ΤΗ ΒΕΛΤΙΩΣΗ ΤΗΣ ΑΣΦΑΛΕΙΑΣ ΚΑΙ ΤΗΣ ΠΡΟΣΤΑΣΙΑΣ ΤΗΣ ΥΓΕΙΑΣ ΤΩΝ ΕΡΓΑΖΟΜΕΝΩΝ ΟΙ ΟΠΟΙΟΙ ΕΙΝΑΙ ΔΥΝΑΤΟΝ ΝΑ ΕΚΤΕΘΟΥΝ ΣΕ ΚΙΝΔΥΝΟ ΛΟΓΩ ΕΚΡΗΚΤΙΚΩΝ ΑΤΜΟΣΦΑΙΡΩΝ

Εισαγωγική παρατήρηση

Οι υποχρεώσεις που καθορίζονται στο παρόν παράρτημα ισχύουν:

- για χώρους που κατατάσσονται ως επικίνδυνοι σύμφωνα με το παράρτημα I όταν επιβάλλεται από τα χαρακτηριστικά των χώρων εργασίας, των σταθμών εργασίας, του εξοπλισμού των χρησιμοποιούμενων ουσιών ή τον κίνδυνο τον οφειλόμενο στη δραστηριότητα που συνδέεται με τους κινδύνους από εκρηκτικές ατμόσφαιρες,

- για εξοπλισμό εγκατεστημένο σε μη επικίνδυνους χώρους ο οποίος απαιτείται ή συμβάλλει στην ασφαλή λειτουργία εξοπλισμού εγκατεστημένου σε επικίνδυνους χώρους.

1. Οργανωτικά μέτρα

1.1. Κατάρτιση των εργαζομένων

Οι εργοδότες πρέπει να παρέχουν, στους εργαζομένους που απασχολούνται σε χώρους όπου ενδέχεται να προκύψουν εκρηκτικές ατμόσφαιρες, επαρκή και κατάλληλη κατάρτιση όσον αφορά την προστασία από εκρήξεις.

1.2. Γραπτές οδηγίες και άδειες για εκτέλεση εργασίας

Οσάκις απαιτείται από το έγγραφο προστασίας από εκρήξεις:

- οι εργασίες σε επικίνδυνους χώρους πρέπει να εκτελούνται σύμφωνα με γραπτές οδηγίες του εργοδότη,

- οσάκις απαιτείται από το έγγραφο προστασίας από εκρήξεις, πρέπει να εφαρμόζεται το σύστημα χορήγησης αδειών για την εκτέλεση τόσο των επικίνδυνων εργασιών όσο και των εργασιών που ενδέχεται να αλληλεπιδράσουν με άλλες εργασίες με αποτέλεσμα τη δημιουργία κινδύνου.

Η άδεια για εκτέλεση εργασίας πρέπει να χορηγείται από άτομο αρμόδιο για το σκοπό αυτό πριν από την έναρξη των εργασιών.

2. Μέτρα προστασίας από εκρήξεις

2.1. Κάθε διαρροή ή/και έκλυση, σκόπιμη ή μη, εύφλεκτων αερίων, ατμών, συγκεντρώσιμων σταγονιδίων ή καύσιμης σκόνης που μπορεί να δημιουργήσει κινδύνους έκρηξης, πρέπει να εκτρέπεται ή μεταφέρεται καταλλήλως σε ασφαλή χώρο. Εάν αυτό δεν είναι πρακτικά εφικτό, θα συγκρατείται με ασφαλή τρόπο ή θα καθίσταται ακίνδυνη με κάποιο άλλο κατάλληλο τρόπο.

2.2. Κατά την πρόληψη των κινδύνων ανάφλεξης σύμφωνα με το άρθρο 3, πρέπει να συνυπολογίζονται και οι ηλεκτροστατικές εκκενώσεις όταν οι εργαζόμενοι ή το περιβάλλον εργασίας ενεργούν ως φορείς ή γεννήτριες φορτίου. Στους εργαζομένους παρέχεται κατάλληλη στολή εργασίας που αποτελείται από υλικά που δεν προκαλούν ηλεκτροστατικές εκκενώσεις οι οποίες μπορούν να αναφλέξουν εκρηκτικές ατμόσφαιρες.

2.3. Οι εγκαταστάσεις, ο εξοπλισμός, τα συστήματα προστασίας και οι συναφείς συνδετήριες συσκευές πρέπει να τίθενται σε λειτουργία μόνον εάν το έγγραφο προστασίας από εκρήξεις αποδεικνύει ότι η λειτουργία τους δεν συνεπάγεται κίνδυνο έκρηξης. Αυτό ισχύει επίσης για τον εξοπλισμό εργασίας και τις συναφείς συνδετήριες συσκευές που δεν θεωρούνται ως συσκευές ή συστήματα προστασίας κατά την έννοια της οδηγίας 94/9/ΕΟΚ, εφόσον η ενσωμάτωσή τους σε μια εγκατάσταση είναι δυνατόν να δημιουργήσει αφ' εαυτής κίνδυνο ανάφλεξης. Πρέπει να λαμβάνονται τα αναγκαία μέτρα προς αποφυγή της σύγχισης μεταξύ συνδετηρίων συσκευών.

2.4. Λαμβάνονται όλα τα απαραίτητα μέτρα ώστε να εξασφαλίζεται ότι ο χώρος εργασίας, ο εργασιακός εξοπλισμός και οποιεσδήποτε συναφείς συνδετήριες συσκευές που τίθενται στη διάθεση των εργαζομένων έχουν σχεδιαστεί, κατασκευαστεί, συναρμολογηθεί και εγκατασταθεί, και συντηρούνται και λειτουργούν κατά τρόπον ώστε να μειώνονται στο ελάχιστο οι κίνδυνοι εκρήξεως, σε περίπτωση δε εκρήξεως, να ελέγχεται ή να μειώνεται στο ελάχιστο η διάδοσή της στο χώρο εργασίας ή/και στον εργασιακό εξοπλισμό. Στους εν λόγω χώρους εργασίας, λαμβάνονται προσήκοντα μέτρα ώστε να μειώνονται στο ελάχιστο οι κίνδυνοι των εργαζομένων από τις φυσικές συνέπειες της έκρηξης.

2.5. Εφόσον απαιτείται, οι εργαζόμενοι πρέπει να ειδοποιούνται με οπτικά ή/και ηχητικά μέσα και να απομακρύνονται προτού συντρέξουν οι προϋποθέσεις έκρηξης.

2.6. Εφόσον απαιτείται βάσει του εγγράφου προστασίας από εκρήξεις, πρέπει να προβλέπονται και να συντηρούνται έξοδοι κινδύνου για την ταχεία και ασφαλή έξοδο των εργαζομένων από τους απειλούμενους χώρους σε περίπτωση κινδύνου.

2.7. Πριν αρχίσει να χρησιμοποιείται ένας χώρος εργασίας στον οποίο είναι δυνατόν να δημιουργηθεί εκρηκτική ατμόσφαιρα, πρέπει να επαληθεύεται συνολικά η ασφάλεια που παρέχει έναντι των εκρήξεων. Πρέπει να πληρούνται όλες οι προϋποθέσεις για την προστασία από εκρήξεις.

Οι επαληθεύσεις αυτές διενεργούνται από άτομα τα οποία, λόγω πείρας ή/και επαγγελματικής κατάρτισης, έχουν ειδικότητα στον τομέα της προστασίας από τις εκρήξεις.

Β. ΚΡΙΤΗΡΙΑ ΓΙΑ ΤΗΝ ΕΠΙΛΟΓΗ ΕΞΟΠΛΙΣΜΟΥ ΚΑΙ ΣΥΣΤΗΜΑΤΩΝ ΠΡΟΣΤΑΣΙΑΣ

Εφόσον το έγγραφο προστασίας από εκρήξεις δεν ορίζει κάτι διαφορετικό, βάσει αξιολόγησης των κινδύνων για όλους τους χώρους στους οποίους είναι δυνατόν να δημιουργηθούν εκρηκτικές ατμόσφαιρες πρέπει να επιλέγονται εξοπλισμοί και συστήματα προστασίας σύμφωνα με τις κατηγορίες που προβλέπονται στην οδηγία 94/9/ΕΚ.

Στις ζώνες αυτές πρέπει να χρησιμοποιούνται οι ακόλουθες κατηγορίες εξοπλισμού, υπό τον όρο ότι είναι κατάλληλες για αέρια, ατμούς ή συγκεντρώσεις σταγονιδίων ή/και σκόνης αναλόγως:

- στη ζώνη 0 ή στη ζώνη 20, εξοπλισμός της 1ης κατηγορίας,

- στη ζώνη 1 ή 21, εξοπλισμός της 1ης ή της 2ης κατηγορίας,

- στη ζώνη 2 ή 22, εξοπλισμός της 1ης, 2ης ή της 3ης κατηγορίας.

ΠΑΡΑΡΤΗΜΑ III

Προειδοποιητικό σήμα για τη σήμανση χώρων, στους οποίους είναι δυνατόν να δημιουργηθούν εκρηκτικές ατμόσφαιρες σύμφωνα με το άρθρο 6 παράγραφος 3

>ΑΝΑΦΟΡΑ ΣΕ ΓΡΑΦΗΚΟ>

Τοποθετείται όπου είναι δυνατόν να δημιουργηθούν εκρηκτικές ατμόσφαιρες

Διακριτικά στοιχεία:

- τριγωνικό σχήμα,

- μαύροι χαρακτήρες σε κίτρινο φόντο, μαύρο περίγραμμα (το κίτρινο πρέπει να καλύπτει τουλάχιστον το 50 % της επιφάνειας του σήματος).

Τα κράτη μέλη μπορούν, εάν το επιθυμούν, να προσθέτουν άλλα επεξηγηματικά στοιχεία.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 18 Σεπτεμβρίου 1995, η Επιτροπή υπέβαλε στο Συμβούλιο πρόταση οδηγίας σχετικά με τις ελάχιστες απαιτήσεις για τη βελτίωση της προστασίας της υγείας και της ασφάλειας των εργαζομένων οι οποίοι είναι δυνατόν να εκτεθούν σε κίνδυνο από εκρήξιμες ατμόσφαιρες, η οποία βασίζεται στο άρθρο 118 Α της συνθήκης ΕΚ.

Το Ευρωπαϊκό Κοινοβούλιο και η Οικονομική και Κοινωνική Επιτροπή γνωμοδότησαν στις 20 Ιουνίου 1996 και στις 28 και 29 Φεβρουαρίου 1996, αντίστοιχα.

Μετά τη γνώμη του Ευρωπαϊκού Κοινοβουλίου, η Επιτροπή υπέβαλε τροποποιημένη πρόταση στις 11 Απριλίου 1997.

2. Στις 22 Δεκεμβρίου 1998, το Συμβούλιο καθόρισε την κοινή του θέση σύμφωνα με το άρθρο 189 Γ της συνθήκης.

II. ΣΤΟΧΟΣ

Το σχέδιο οδηγίας, η οποία είναι ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ (1), αποσκοπεί στη συμπλήρωση της οδηγίας αυτής.

Ο επιδιωκόμενος στόχος είναι η επέκταση της προστασίας από εκρήξεις σε όλους τους βιομηχανικούς κλάδους, σύμφωνα με τις αρχές που έχουν ήδη θεσπιστεί για τον εξορυκτικό κλάδο με τις οδηγίες 92/91/ΕΟΚ και 92/104/ΕΟΚ. Επίσης, συμπληρώνεται η οδηγία 94/9/ΕΚ σχετικά με τις συσκευές και τα συστήματα προστασίας που προορίζονται για χρήση σε εκρήξιμες ατμόσφαιρες.

Σκοπός της οδηγίας είναι να θεσπιστούν και να εναρμονιστούν ελάχιστοι κανόνες για τη βελτίωση της ασφάλειας και της υγείας των εργαζομένων που είναι δυνατόν να εκτεθούν σε κίνδυνο από εκρήξιμες ατμόσφαιρες.

Προς το σκοπό αυτόν, η οδηγία προβλέπει:

- ειδικούς ελάχιστους κανόνες για τη βελτίωση της ασφάλειας και της υγείας των εργαζομένων,

- κατάταξη σε ζώνες των χώρων στους οποίους ενδέχεται να δημιουργηθούν εκρήξιμες ατμόσφαιρες 7 στην κατάταξη αυτή βασίζονται, μεταξύ άλλων, τα προστατευτικά μέτρα και η επιλογή των συσκευών σύμφωνα με την οδηγία 94/9/ΕΚ,

- προειδοποιητικό σήμα για την αναγνώριση των χώρων στους οποίους ενδέχεται να δημιουργηθούν εκρήξιμες ατμόσφαιρες.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

1. Γενικές παρατηρήσεις

Οι εργασίες για την πρόταση ανεστάλησαν το Μάιο του 1996 και επανελήφθησαν μόλις τον Ιούλιο του 1998 βάσει ενός συμβιβαστικού κειμένου που υπέβαλε η αυστριακή Προεδρία. Το κείμενο αυτό διατηρούσε τη βασική προσέγγιση της τροποποιημένης πρότασης της Επιτροπής.

Το αναθεωρημένο αυτό κείμενο βασίζεται στα ακόλουθα σημεία, τα οποία αποτελούν και τη βάση της κοινής θέσης του Συμβουλίου:

- αποφεύγεται η επανάληψη διατάξεων που υπάρχουν ήδη στην οδηγία 89/391/ΕΟΚ (στο εξής καλούμενη «οδηγία-πλαίσιο»).

Επισημαίνεται ιδίως ότι διατάξεις σχετικά με την ενημέρωση των εργαζομένων, τις διαβουλεύσεις και τη συμμετοχή των εργαζομένων, και την εκπαίδευση των εργαζομένων περιέχονται στα άρθρα 10, 11 και 12 της οδηγίας-πλαισίου, και ότι διατάξεις για τους υπευθύνους περιέχονται στο άρθρο 6 της οδηγίας αυτής,

- στο κείμενο περιελήφθησαν μόνον νομικώς δεσμευτικές διατάξεις, αφού τα μη δεσμευτικά στοιχεία (που αρχικά είχαν περιληφθεί στα παραρτήματα IV και V της πρότασης της Επιτροπής) δεν έχουν θέση σε νομοθετικό κείμενο,

- αποφεύγονται οι υπερβολικά λεπτομερείς επεξηγήσεις που είχαν αρχικά περιληφθεί στα παραρτήματα.

Εξάλλου, με την προσθήκη τους στο κείμενο των άρθρων, δόθηκε μεγαλύτερη έμφαση σε σημαντικές διατάξεις που αφορούν τη διερεύνηση και την αξιολόγηση των κινδύνων εκρήξεων, και το έγγραφο προστασίας από εκρήξεις.

Η ανάγκη σαφέστερου κειμένου υπαγόρευσε την αλλαγή της αρίθμησης πολλών διατάξεων 7 επισυνάπτεται πίνακας αντιστοιχίας μεταξύ των άρθρων και παραρτημάτων της κοινής θέσης και των άρθρων και παραρτημάτων της αρχικής και της τροποποιημένης πρότασης. Σημειωτέον ότι ορισμένα στοιχεία του παλαιού άρθρου 4 περιέχονται σήμερα στο παράρτημα II Α.

Συνεπώς, η διάρθρωση της οδηγίας είναι η ακόλουθη:

Τμήμα I: Γενικές διατάξεις (άρθρα 1 και 2)

Τα άρθρα αυτά περιλαμβάνουν τους στόχους και το πεδίο εφαρμογής της οδηγίας, καθώς και τον ορισμό της εκρήξιμης ατμόσφαιρας.

Τμήμα II: Υποχρεώσεις του εργοδότη (άρθρα 3 έως 8)

Τα άρθρα αυτά περιλαμβάνουν ορισμένες διατάξεις σχετικά με μέτρα για την πρόληψη των εκρήξεων και την προστασία από αυτές, συμπεριλαμβανομένης της διερεύνησης και της αξιολόγησης των κινδύνων έκρηξης, διατάξεις σχετικά με το συντονισμό και τους χώρους όπου μπορεί να δημιουργηθούν εκρήξιμες ατμόσφαιρες, το έγγραφο προστασίας από εκρήξεις και τις ειδικές απαιτήσεις για τον εξοπλισμό εργασίας και τους χώρους εργασίας.

Τμήμα III: Άλλες διατάξεις (άρθρα 9 έως 12)

Διαδικαστικές και τελικές διατάξεις.

Παραρτήματα

Τα παραρτήματα προβλέπουν την κατάταξη των χώρων στους οποίους είναι δυνατόν να δημιουργηθούν εκρήξιμες ατμόσφαιρες (παράρτημα I), ελάχιστες απαιτήσεις για τη βελτίωση της ασφάλειας και της προστασίας της υγείας των εργαζομένων (παράρτημα II Α), κριτήρια για την επιλογή εξοπλισμού και συστημάτων προστασίας (παράρτημα II Β), και προειδοποιητικό σήμα για τη σήμανση χώρων στους οποίους είναι δυνατόν να δημιουργηθούν εκρήξιμες ατμόσφαιρες (παράρτημα III).

2. Ανάλυση των άρθρων

- Άρθρο 1 (Αντικείμενο της οδηγίας)

Η διατύπωση του άρθρου 1 αντιστοιχεί γενικά προς την τροποποιημένη πρόταση της Επιτροπής.

- Άρθρο 2 (Ορισμός)

Ο ορισμός της εκρήξιμης ατμόσφαιρας αντιστοιχεί τόσο προς το άρθρο 2 της τροποποιημένης πρότασης όσο και προς τον ορισμό του άρθρου 1 παράγραφος 3 της οδηγίας 94/9/ΕΚ.

- Άρθρο 3 (Πρόληψη των εκρήξεων και προστασία από αυτές)

Όσον αφορά τις αρχές στις οποίες βασίζονται τα μέτρα προστασίας της ασφάλειας και της υγείας, εισήχθη μια ιεράρχηση η οποία αντανακλά την προσέγγιση του άρθρου 6 παράγραφος 6 της οδηγίας 98/24/ΕΚ, σύμφωνα με την οποία, κατά την αξιολόγηση των ληπτέων μέτρων, λαμβάνεται υπόψη η φύση της δραστηριότητας. Οι αρχές της πρόληψης, της εκπαίδευσης, της αποφυγής ανάφλεξης και του μετριασμού των επιπτώσεων αντιστοιχούν προς το άρθρο 3 της τροποποιημένης πρότασης της Επιτροπής (βλέπε τροπολογία αριθ. 2 του Ευρωπαϊκού Κοινοβουλίου). Ωστόσο, η τρίτη περίπτωση τροποποιήθηκε σε σχέση με το κείμενο της πρότασης της Επιτροπής, δεδομένου ότι, στην πράξη, δεν είναι δυνατόν να εξαλειφθούν όλοι οι κίνδυνοι αλλά μόνον να περιοριστούν κατά τρόπον ώστε να διασφαλίζονται η υγεία και η ασφάλεια των εργαζομένων.

Το τελευταίο εδάφιο του άρθρου αυτού, το οποίο αφορά το συνδυασμό ή τη συμπλήρωση των μέτρων, αντιστοιχεί προς το άρθρο 4 παράγραφος 2, 2η περίπτωση, της τροποποιημένης πρότασης. Η διάταξη σχετικά με την τακτική αναθεώρηση των μέτρων υγείας και ασφάλειας προέρχεται από το παράρτημα II Α, σημείο 1.3 της τροποποιημένης πρότασης της Επιτροπής, με ορισμένες τροποποιήσεις ώστε να καθίσταται σαφές ότι πρέπει πάντοτε να διενεργείται αναθεώρηση ύστερα από σημαντικές αλλαγές.

- Άρθρο 4 (Αξιολόγηση των κινδύνων έκρηξης)

Το περιεχόμενο της παραγράφου 1 του άρθρου αυτού αντιστοιχεί προς το παράρτημα II Α, σημεία 2.1 και 2.3 της τροποποιημένης πρότασης της Επιτροπής. Η παράγραφος 2 αντιστοιχεί προς το παράρτημα II Α, σημείο 2.4 της τροποποιημένης πρότασης.

Δεδομένου ότι οι ελάχιστες προδιαγραφές για τη διερεύνηση και την αξιολόγηση των κινδύνων έκρηξης αποτελούν βασικό στοιχείο της οδηγίας, οι σχετικές διατάξεις μεταφέρθηκαν από το παράρτημα II Α στο κείμενο των άρθρων.

- Άρθρο 5 (Καθήκοντα συντονισμού)

Το περιεχόμενο του άρθρου αυτού αντιστοιχεί προς το άρθρο 4 παράγραφος 4 της τροποποιημένης πρότασης.

- Άρθρο 6 (Χώροι όπου μπορεί να δημιουργηθούν εκρήξιμες ατμόσφαιρες)

Η παράγραφος 1, η οποία αφορά την κατάταξη των χώρων σε ζώνες, αντιστοιχεί προς το άρθρο 5 παράγραφος 1 της τροποποιημένης πρότασης.

Το περιεχόμενο της παραγράφου 2 αντιστοιχεί προς το άρθρο 5 παράγραφος 2 της τροποποιημένης πρότασης, η δε παράγραφος 3 σχετικά με τη σηματοδότηση ορισμένων σημείων αντιστοιχεί προς το άρθρο 5 παράγραφος 3 της τροποποιημένης πρότασης.

- Άρθρο 7 (Έγγραφο προστασίας από εκρήξεις)

Η διατύπωση του πρώτου, του δεύτερου και του τρίτου εδαφίου προέρχεται από το άρθρο 4 παράγραφος 3 της τροποποιημένης πρότασης της Επιτροπής, και, κατ' αυτόν τον τρόπο, λαμβάνεται υπόψη η τροπολογία αριθ. 4 του Ευρωπαϊκού Κοινοβουλίου. Στο δεύτερο εδάφιο, διαγράφηκαν η δεύτερη και η τρίτη περίπτωση της τροποποιημένης πρότασης διότι κρίθηκε ότι επανελάμβαναν τις διατάξεις των οδηγιών 89/654/ΕΟΚ και 89/655/ΕΟΚ. Η τρίτη περίπτωση προβλέπει, όπως είναι λογικό, την αναγραφή, στο έγγραφο προστασίας από εκρήξεις, των χώρων που έχουν ταξινομηθεί σε ζώνες. Η τέταρτη περίπτωση του κειμένου αντιστοιχεί προς το άρθρο 5 παράγραφος 1, πρώτο εδάφιο της τροποποιημένης πρότασης.

Το τελευταίο εδάφιο, το οποίο αναφέρεται στο συνδυασμό υφιστάμενων ισοδύναμων εκθέσεων, προστέθηκε για να διευκρινιστεί η αιτιολογική παράγραφος 10 της τροποποιημένης πρότασης της Επτροπής. Με τον τρόπο αυτόν, λαμβάνεται υπόψη το τμήμα της τροπολογίας αριθ. 4 του Ευρωπαϊκού Κοινοβουλίου το οποίο δεν καλύπτεται ήδη από το πρώτο εδάφιο του άρθρου αυτού.

- Άρθρο 8 (Ειδικές απαιτήσεις για τον εξοπλισμό εργασίας και τους χώρους εργασίας)

Το άρθρο αυτό αντιστοιχεί γενικά προς το άρθρο 9 της τροποποιημένης πρότασης (βλ. επίσης τροπολογία αριθ. 7 του Ευρωπαϊκού Κοινοβουλίου). Δεδομένου ότι το άρθρο 10 προβλέπει την ευθυγράμμιση της ημερομηνίας μεταφοράς της οδηγίας αυτής στο εθνικό δίκαιο προς την αντίστοιχη ημερομηνία της οδηγίας 94/9/ΕΚ (30 Ιουνίου 2003), οι διατάξεις των διαφόρων παραγράφων του άρθρου αυτού αναπροσαρμόστηκαν ανάλογα.

- Άρθρο 9 (Προσαρμογή των παραρτημάτων)

Η διατύπωση του άρθρου αυτού αντιστοιχεί προς τη διατύπωση του άρθρου 10 της τροποποιημένης πρότασης.

- Άρθρο 10 (Τελικές διατάξεις)

Το άρθρο αυτό αντικαθιστά το άρθρο 13 της τροποποιημένης πρότασης και, κατά συνέπεια, δεν ακολουθεί την τροπολογία αριθ. 9 του Ευρωπαϊκού Κοινοβουλίου. Προβλέπεται προθεσμία μεταφοράς στο εθνικό δίκαιο η οποία λήγει στις 30 Ιουνίου 2003, δεδομένου ότι, στο άρθρο 15 παράγραφος 2 της οδηγίας 94/9/ΕΚ, προβλέπεται μεταβατική περίοδος, η οποία λήγει κατά την ίδια ημερομηνία, για τη διάθεση και την έναρξη χρήσης συσκευών και συστημάτων προστασίας τα οποία, κατά την έκδοση της προαναφερόμενης οδηγίας, υπήχθησαν στο πεδίο εφαρμογής των διατάξεών της.

- Άρθρα 11 και 12

Τυποποιημένες διατάξεις.

- Παράρτημα I (Κατάταξη χώρων)

- Εισαγωγική παρατήρηση

Αντιστοιχεί προς το κείμενο της τροποποιημένης πρότασης, με ανάλογη προσαρμογή των παραπομπών.

- Τμήμα 1 (Χώροι στους οποίους είναι δυνατόν να δημιουργηθεί εκρήξιμη ατμόσφαιρα)

Αντιστοιχεί προς το τμήμα 2 της τροποποιημένης πρότασης.

- Τμήμα 2 (Κατάταξη επικίνδυνων χώρων)

Αντιστοιχεί προς το τμήμα 3 της τροποποιημένης πρότασης (βλέπε επίσης τροπολογία αριθ. 11 του Ευρωπαϊκού Κοινοβουλίου).

- Παράρτημα II, μέρος Α (Ελάχιστες απαιτήσεις για τη βελτίωση της ασφάλειας και της προστασίας της υγείας)

- Εισαγωγική παρατήρηση

Για λόγους σαφήνειας, το σημείο αυτό συνδέθηκε ρητά με το παράρτημα I 7 κατά τα λοιπά, το κείμενο αντιστοιχεί προς το κείμενο της τροποποιημένης πρότασης.

- Τμήμα 1 (Οργανωτικά μέτρα)

Το σημείο 1.1, το οποίο κάλυπτε αρχικά τους ειδικευμένους εργαζομένους, κρίθηκε ότι καλυπτόταν επαρκώς από την οδηγία-πλαίσιο. Στη συνέχεια, το σημείο αυτό αντικαταστάθηκε από αναφορά της συγκεκριμένης ανάγκης για κατάλληλη κατάρτιση όσον αφορά την προστασία από εκρήξεις.

Εκτός από τη διευκρίνιση της σχέσης με το έγγραφο προστασίας από εκρήξεις, η διατύπωση του σημείου 1.2 αντιστοιχεί προς τη διατύπωση της τροποποιημένης πρότασης της Επιτροπής.

- Τμήμα 2 (Μέτρα προστασίας από εκρήξεις)

Το τμήμα 2 αντιστοιχεί προς το τμήμα 4 της τροποποιημένης πρότασης της Επιτροπής 7 σύμφωνα με την αρχή της αποφυγής υπερβολικά λεπτομερών διατάξεων, το κείμενο συντομεύθηκε χωρίς όμως να παραλειφθούν τα βασικά στοιχεία προστασίας από εκρήξεις. Λεπτομερέστερες συστάσεις θα περιληφθούν στις κατευθυντήριες γραμμές που θα εκπονήσει η Επιτροπή. Το σημείο 2.2 για την κατάλληλη στολή εργασίας αντιστοιχεί προς το άρθρο 4 παράγραφος 1, τίταρτη περίπτωση, της τροποποιημένης πρότασης, το δε σημείο 2.6 για τις εξόδους κινδύνου αντιστοιχεί προς το παλαιό άρθρο 4 παράγραφος 2, τρίτη περίπτωση. Το σημείο 2.7 για την επαλήθευση της ασφάλειας (βλέπε σημεία 4.14 και 4.15 της τροποποιημένης πρότασης) αντιστοιχεί κατ' ουσίαν προς την τροπολογία αριθ. 13 του Ευρωπαϊκού Κοινοβουλίου.

- Παράρτημα II, μέρος Β (Κριτήρια για την επιλογή εξοπλισμού και συστημάτων προστασίας)

Όπως και στο παράρτημα II, μέρος Β της τροποποιημένης πρότασης της Επιτροπής, οι κατηγορίες εξοπλισμού και συστημάτων προστασίας που πρέπει να χρησιμοποιούνται στις διάφορες ζώνες καθορίζονται με βάση την κατάταξη που προβλέπεται στην οδηγία 94/9/ΕΚ. Χάριν σαφήνειας, οι σχετικές κατηγορίες δεν επαναλαμβάνονται στο παρόν κείμενο.

- Παράρτημα III (Προειδοποιητικό σήμα)

Επειδή το προειδοποιητικό σήμα «Εχ» με εγγυνικούς χαρακτήρες που προέβλεπε η πρόταση της Επιτροπής χρησιμοποιείται ήδη για το χαρακτηρισμό ορισμένων εξοπλισμών και συστημάτων προστασίας στο πλαίσιο της οδηγίας 94/9/ΕΚ, αποφασίστηκε να χρησιμοποιηθούν λατινικοί χαρακτήρες. Κρίθηκε ότι πρέπει να επιτρέπεται στα κράτη μέλη να προσθέτουν και άλλα επεξηγηματικά στοιχεία, εάν το επιθυμούν.

3. Προοίμιο

Σε σύγκριση με την τροποποιημένη πρόταση της Επιτροπής, διαγράφηκαν διάφορες αιτιολογικές παράγραφοι. Ελήφθη υπόψη η τροπολογία αριθ. 1 του Ευρωπαϊκού Κοινοβουλίου σχετικά με την ενδέκατη αιτιολογική παράγραφο της αρχικής πρότασης της Επιτροπής.

Εξάλλου, το προοίμιο αναπροσαρμόστηκε ώστε να αντανακλά τις μεταβολές του κειμένου σε σχέση με το κείμενο της τροποποιημένης πρότασης.

4. Άλλες τροπολογίες που πρότεινε το Ευρωπαϊκό Κοινοβούλιο

Τροπολογία αριθ. 3

Η Επιτροπή δέχθηκε εν μέρει μόνον την τροπολογία αυτή. Η τροπολογία αυτή δεν λαμβάνεται υπόψη στην κοινή θέση, διότι το Συμβούλιο έκρινε ότι δεν προσθέτει αξία σε σχέση με το σημείο 1 του παραρτήματος II, μέρος Α, και το άρθρο 6 της οδηγίας-πλαισίου.

Τροπολογία αριθ. 5

Η Επιτροπή δεν έλαβε υπόψη της την τροπολογία αυτή στην τροποποιημένη της πρόταση.

Τροπολογία αριθ. 6

Η Επιτροπή δεν έλαβε υπόψη της την τροπολογία αυτή στην τροποποιημένη της πρόταση, διότι το άρθρο 8 (τέως άρθρο 9) καλύπτει τις απαιτήσεις τόσο για το χώρο εργασίας όσο και για τον εξοπλισμό εργασίας.

Τροπολογία αριθ. 8

Η Επιτροπή έλαβε εν μέρει μόνον υπόψη της την τροπολογία αυτή στην τροποποιημένη της πρόταση. Ωστόσο, το Συμβούλιο αποφάσισε να διαγράψει τη διάταξη περί εγχειριδίου, διότι έκρινε ότι δεν είναι ορθό να περιλαμβάνονται, σε νομοθετικό κείμενο, μη δεσμευτικές διατάξεις (2).

Τροπολογία αριθ. 10

Η Επιτροπή δεν έλαβε υπόψη της την τροπολογία αυτή στην τροποποιημένη της πρόταση.

Τροπολογία αριθ. 12

Η Επιτροπή δεν έλαβε υπόψη της την τροπολογία αυτή στην τροποποιημένη της πρόταση.

Τροπολογία αριθ. 14

Το Συμβούλιο δεν δέχθηκε την τροπολογία αυτή (άρθρο 12 της τροποποιημένης πρότασης), διότι έκρινε αυτονόητο ότι τα κράτη μέλη θα δίνουν την κατάλληλη δημοσιότητα στα νέα εθνικά νομοθετικά μέτρα που εκδίδονται βάσει της οδηγίας.

IV. ΣΥΜΠΕΡΑΣΜΑ

Το Συμβούλιο κρίνει ότι το κείμενο της κοινής θέσης, μολονότι διαφέρει ως προς τη διάρθρωσή του από το κείμενο της τροποποιημένης πρότασης της Επιτροπής, ανταποκρίνεται στους θεμελιώδεις στόχους της πρότασης. Εξάλλου, το κείμενο απλουστεύθηκε χωρίς να παραληφθούν ουσιαστικές διατάξεις, ταυτόχρονα δε, αποφεύχθηκε η επανάληψη διατάξεων που περιέχονται ήδη στην οδηγία 89/391/ΕΟΚ.

(1) Οδηγία 89/391/ΕΟΚ, της 12ης Ιουνίου 1998, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία (ΕΕ L 183 της 29.6.1989, σ. 1).

(2) Ωστόσο, ύστερα από σχετική εντολή του Συμβουλίου, η Επιτροπή ανέλαβε να εκπονήσει εγχειρίδιο, ανάλογα με τους διαθέσιμους πόρους και τις προτεραιότητες του προγράμματος εργασιών της.

ΠΑΡΑΡΤΗΜΑ

>ΘΕΣΗ ΠΗΝΑΚΑ>